Title: Zxczxc
Author: Karol Bergmann
Last saved by: Mičkovicová Adriana
Company: FEI

Príloha č.  k  č. /-I

Príloha č. 5 k Smernici č. 28/2015

Správa zo zahraničnej pracovnej cesty 
1.	Účastníci ZPC:
Ing. Adriana Mičkovicová, štátna radkyňa – OŠ, sekcia štátnej starostlivosti o šport,  MŠVVaŠ SR, Stromová 9 Bratislava

2.	Zahraničná pracovná cesta:
Štát: Belgicko
Miesto: Brusel, Rada EÚ, 
Dátum: 03.-04.09.2017
Účel cesty: 2. zasadnutie pracovnej skupiny pre šport Rady EÚ v rámci estónskeho predsedníctva v Rade 
Spôsob financovania: MŠVVaŠ SR a MF SR (finančná obálka)

3.	Rámcový program pobytu:
03.09.2017 príchod delegácie
04.09.2017  zasadnutie pracovnej skupiny pre šport Rady EÚ 
1)	Otvorenie zasadnutia a schválenie programu  
2)	Informácie estónskeho predsedníctva
3)	Informácie Európskej komisie
4)	Návrh záverov Rady o úlohe trénerov v spoločnosti – diskusia, prvé čítanie
5)	Aktualizácia dokumentov k WADA
6)	Štruktúrovaný dialóg EÚ v športe 
7)	Rôzne
	odchod delegácie

4.	Stručný priebeh rokovaní:
	Dňa 4. septembra 2017 sa konalo druhé zasadnutie pracovnej skupiny (ďalej len „PS“) pre šport Rady EÚ v rámci estónskeho predsedníctva v Rade. Pracovné rokovanie viedla predsedajúca pani Kairis Ulp. Na zasadnutí sa zúčastnili okrem zástupcu sekcie štátnej starostlivosti o šport MŠVVaŠ SR aj p. Jana Lopušná zo Stáleho zastúpenia SR pri EÚ (ďalej len „SZ SR pri EÚ“). 

Informácie  estónskeho predsedníctva 
	Pani Kairis Ulp, predsedajúca Rade EÚ, stručne informovala o  podujatiach estónskeho predsedníctva v Talline, kde sa uskutočnilo Neformálne zasadnutie riaditeľov pre šport (12. - 13. júla 2017) a Konferencia o úlohe trénerov v spoločnosti (13. – 14. júla 2017). Predstavila aj nadchádzajúce podujatia, ktoré sa uskutočnia v rámci estónskeho predsedníctva v Tartu v septembri: 
•	20. septembra 2017 - oslavy medzinárodného dňa univerzitného športu 
•	21. – 22. septembra 2017-  Konferencia o pohybovej aktivite, športe a duálnej kariére športovcov
•	23. septembra 2017 - Slávnostné otvorenie Európskeho týždňa športu 
	Estónske predsedníctvo tiež informovalo, že diskusia o návrhu Európskej komisie na uzavretie Dohovoru a o manipulácii športových súťaží – bude na programe najbližšieho zasadnutia PS pre šport.

Informácia EK
	Pán Y. Le Lostecque, riaditeľ odboru športu Európskej komisie (ďalej len „EK“),  informoval o publikácii pracovného plánu programu Erasmus+ na rok 2018, ktorý bol schválený Výborom Erasmus+ v dňoch 27. – 28.6.2017 a ktorý v oblasti športu prináša novú príležitosť na financovanie spolupráce medzi členskými krajinami.
	V rámci výzvy 2017 programu Erasmus+ EK zaregistrovala 410 prihlášok, z ktorých bolo podporených 160 projektov: 66 strategických partnerstiev, 84 malých strategických partnerstiev, 10 neziskových športových podujatí (za SR spolu 2 projekty).
	Ďalej informoval o prípravách Európskeho týždňa športu 2017, ktorý bude slávnostne otvorený v Tartu dňa 23.9.2017 a o slávnostnej ceremónii pri príležitosti odovzdávania ocenení #BeActive v Marseille, vo Francúzsku 11. – 12. októbra 2017.
	EK podala stručnú informáciu o dvoch pilotných projektoch na základe požiadavky EP, ktoré majú byť implementované v roku 2018:
•	Šport ako nástroj pre integráciu a začlenenie utečencov - s rozpočtom 1mil.€, na ktorý bolo podaných 100 žiadostí;
•	Monitorovanie a koučovanie mladých ľudí vystavených riziku radikalizácie prostredníctvom športu - s rozpočtom 750.000 €, na ktorý prijala 35 žiadostí.
Výsledky budú publikované v novembri 2017.
	Slávnostné vyhlásenie výsledkov Európskeho ocenenia v oblasti športu #BeInclusive EU Sport Awards, v rámci ktorého majú byť ocenené 3 najlepšie športové projekty podporujúce sociálne začlenenie, sa bude konať 22. novembra 2017 v Bruseli.  Možnosť prihlásiť projekt trvá do 15.9.2017.
		 V súvislosti s publikovaním návrhov na rozhodnutie Rady týkajúce sa uzavretia dohovoru o manipulácii športových súťaží žiadala maltská delegácia vysvetlenie, prečo COM predložila návrh na rozhodnutie o uzavretí, zatiaľ čo návrh na rozhodnutie o podpise je zablokovaný. COM vysvetlila, že ide o štandardný proces, tieto dokumenty mali byť publikované spoločne už v roku 2015, no kvôli výhradám Malty a ich návrhu na preskúmanie Súdnym dvorom (pozn.: Malta návrh neskôr stiahla) COM predkladá návrh na uzavretie dohovoru až teraz. Návrhy budú predmetom nadchádzajúceho septembrového zasadnutia pracovnej skupiny pre šport.
Návrh záverov Rady o úlohe trénerov v spoločnosti – diskusia
Predsedajúca predložila v rámci prvého čítania na diskusiu prepracovaný návrh záverov rady o úlohe trénerov v spoločnosti, ktoré sú pripravené v angličtine. V rámci tejto témy má estónske predsedníctvo v úmysle poukázať na význam úlohy trénerov v spoločnosti v súvislosti s rozvojom zručností a kompetencií svojich zverencov, podporou hodnôt, pozitívnych postojov športovcov a etiky v športe, šírením entuziazmu pre šport a podporou zdravého životného štýlu v spoločnosti.
	Do diskusie sa zapojila väčšina prítomných zástupcov členských krajín EÚ. Predkladali svoje stanoviská a pripomienky k návrhu textu záverov. K prvému návrhu záverov Rady sa viaceré delegácie vyjadrili skepticky, nakoľko dokument je veľmi všeobecný a nešpecifický. Viaceré delegácie akcentovali potrebu zamerať sa na otázky, ktoré by mali medzinárodný a európsky aspekt a jasnú pridanú hodnotu pre EÚ, napríklad sloboda pohybu trénerov, možnosti mobility, výmena skúseností v rámci členských krajín a pod. Viaceré delegácie sú tiež názoru, že dokument ukladá trénerom prílišnú zodpovednosť za riešenie spoločenských výziev.  Niektoré krajiny navrhli pridať medzisektorový prístup, spoluprácu s oblasťou zdravia, vzdelávania a mládeže. V súvislosti s potenciálom športu prispieť k sociálnej inklúzii je dôležité zvýrazniť vplyv športu na ľudí so zdravotným postihnutím. Podporený bol aj návrh, aby boli výzvy súvisiace so spoločenskými zmenami podložené údajmi z prieskumov Eurobarometer. Viaceré delegácie nesúhlasili s vyjadrením o rastúcej nezamestnanosti mladých a podotkli, že toto nie je prípad vo všetkých krajinách EÚ. Dôležitá bola aj otázka podpory transparentnosti a porovnateľnosti kvalifikácií trénerov, ktorá by prispela k ich mobilite. 

	Aktualizácia dokumentov k Svetovej antidopingovej agentúre (WADA)
Estónske predsedníctvo informovalo o druhej fáze konzultačného procesu v rámci revízie Svetového antidopingového kódexu, ktorá potrvá do 14.októbra 2017. Jej cieľom je zlepšenie dodržiavania kódexu v zmysle medzinárodných štandardov. Návrh bude pripravený v novembri 2017. EE PRES informovalo, že v prípade záujmu pripraví 27.9.2017 pre členské krajiny konzultačný seminár. Zástupca EÚ v rozpočtovom výbore WADA informoval o procese tvorby návrhu rozpočtu WADA, ktorý by mal zohľadňovať priority odsúhlasené Správnou radou WADA (štandardy dodržiavania kódexu, posilnenie kapacity WADA pri vyšetrovaní dopingu, biologický pas športovca, výskum, podpora oznámenia dopingu - tzv. whistleblower program). Podotkol, že dopingové škandály posledných rokov znamenali pre WADA zvýšené náklady, ktoré boli pokrývané z dobrovoľných príspevkov. Relevantné dokumenty budú k dispozícií pred stretnutím CAHAMA v Madride. 
Štruktúrovaný dialóg EÚ športe 
 	Estónske predsedníctvo predstavilo diskusný dokument, ktorého cieľom je načrtnúť hlavné aspekty revízie štruktúrovaného dialógu o športe zameranej na jeho modernizáciu a efektivitu. Delegácie sa zhodli na potrebe reformy, ktorá by priniesla viac flexibility, lepšiu koordináciu medzi jednotlivými aktérmi a efektívnejšiu komunikáciu na národnej a EÚ úrovni. Navrhli dlhodobejšie plánovanie dialógu, nie len počas niekoľkých dní počas predsedníctva. Delegácie pozitívne vnímali i návrh na prípravu správy z dialógu na vysokej úrovni, ktorý vedú ministri na okraj zasadnutia Rady EYCS. 
Rôzne
	 Na záver predsedajúca poďakovala všetkým prítomným za cenné podnety a pripomienky a zároveň  informovala, že nasledovné zasadnutie PS pre šport bude 26. septembra 2017. Požiadala členské krajiny o písomné pripomienky a príspevky k návrhu záverov estónskeho predsedníctva.

5.	Odporúčané závery (úlohy):
•	Poslať písomné stanoviská a pripomienky k záverom rady o úlohe trénera v spoločnosti
•	Poslať písomné stanoviská a pripomienky k materiálu štruktúrovaného dialógu EÚ v oblasti športu
6.	Prehľad prinesenej dokumentácie a miesto jej uloženia
	Pracovné materiály, ako prílohy správy sú uložené na sekcii štátnej starostlivosti o šport a mládež MŠVVaŠ SR. 

7.	Osobitne vyhodnotený očakávaný prínos ZPC
SR ako členský štát EÚ sa priamo zúčastňuje rokovania a diskusie v pracovnej skupine pre šport v rámci agendy EÚ, a má takto možnosť zapájať sa do tvorby materiálov pre oblasť športu na európskej úrovni.
8.	Spôsob zverejnenia výsledkov ZPC, prenos získaných informácií
	Informácie o rokovaní boli postúpené v rámci sekcie štátnej starostlivosti o šport relevantným pracovníkom a zverejnené na webovom sídle MŠVVaŠ SR.
Súhlasím so zverejnením správy na internete.
Správu vypracovala: Ing. Adriana Mičkovicová
Dátum: 
Správu schválil: PaedDr. Božena Gerhátová, GRS ...............................................
                            Mgr. Dušan Ťažký, ROŠ ..............................................................